เรากับสามีสร้างครอบครัวกันมา 30 ปีั ลูกโตหมดแล้ว ครอบครัวเรารักกันมาก ช่วงหลังความต้องการทางเพศไม่ตรงกัน เขาไปทำงานต่างจังหวัดจึงไปมีสัมพันธ์ทั้งแบบนอกกายและนอกใจกับเด็กรุ่นลูก จนมีคนนึงที่เขาถูกใจ คุยกันแบบแฟน พอเราจับได้จึงบอกเลิกเขา ไม่ใช่เพราะอารมณ์แต่คิดใครครวญดีแล้ว ว่าถ้าความต้องการไม่ตรงกันควรจะแยกทางไปมีความสุขของตัวเอง ตอนบอกเลิกเขาก็เคว้งคว้างเสียใจมากลูกๆก็ช่วยกันหาทางปลอบใจ เขาไปได้ 3 วันก็โทรมาขอกลับบ้าน และบอกว่าเลิกกับเด็กคนนั้นแล้ว ทางครอบครัวก็ยินดีให้กลับ ปัญหาคือเมื่อเขากลับมาอยู่ความรู้สึกเคว้างคว้างก็หายไป แต่ความอึดอัดเสียใจเข้ามาแทน เขาก็พยายามปลอบใจและทำดีเพื่อให้เราสบายใจขึ้น เราขอดูรายละเอียดของผู้หญิง ที่คุยกัน พอเห็นข้อความแล้วใจก็ยิ่งสลายหนัก เริ่มคิดวน คิดวน คิดวน ใจเต้นผิดจังหวะ นอนไม่หลับ ต้องใช้ยา ถึงแม้ต้อนนี้จะดีกับสามีแล้ว แต่หยุดความคิดวน หยุดคิดถึงข้อความเหล่านั้นไม่ได้ เขาเคยไปที่ไหนกัน คุยกันหวานชื่นยังไง เอาเก็บมาคิดหมด และตอนนี้สามีกำลังจะกลับไปทำงานที่เดิม อีกหลายเดือน เราก็คิดวน ท้องใส้ปั่นป่วน เคว้งคว้าง เสียใจ งานการทำไม่ได้มาเป็นเดือนแล้ว งานก็เสีย คิดวนตลอดเวลา ตั้งแต่ตื่นนอน จนหลับ(หลับได้เพราะใช้ยานอนหลับ) ความเชื่อใจสามี มีแค่ 50/50 อยากรบกวนขอวิธีการหยุดคิดวนได้ไหมคะ ทรมานมาก ตอนนี้ใช้ยาต่อเนื่องเพราะหัวใจเต้นผิดจังหวะ และนอนไม่หลับอยากหยุดใช้ยาค่ะขอบพระล่วงหน้าในคำตอบนะคะ
สวัสดีค่ะ อาการเครียดจากปัญหาของชีวิตคู่นั้นเป็นสาเหตุที่เจอได้บ่อย และอาจจะเป็นสาเหตุทำให้เกิดภาวะซึมเศร้า โรคซึมเศร้า หรือการเปลี่ยนแปลงทางอารมณ์ไปอย่างผิดปกติได้ซึ่งสิ่งที่เกิดขึ้น ก็อาจจะเป็นปฏิกิริยาที่เป็นปกติในคนอื่นๆที่ต้องเจอกับเหตุการณ์แบบเดียวกัน แต่หากมีอาการดังกล่าวเป็นนานต่อเนื่องกิน 2 สัปดาห์ไม่มีช่วงที่ดีขึ้นเลย และอาการส่งผลต่อการเรียน การทำงาน การเข้าสังคม การกินและการนอนผิดไปจากปกตินั้น อาจจัดว่าเป็นโรคซึมเศร้าได้แนะนำการปรึกษาและระบายปัญหากับผู้ที่ไว้ใจได้ ตั้งสติ หาสิ่งที่ชอบอื่นๆทำเพื่อเบี่ยงเบนความสนใจ และพยายามนึกถึงสิ่งดีๆที่มีในชีวิต ไม่คิดมากหรือฟุ้งซ่านจนเกินไป ให้อยู่กับความเป็นจริงและเดินต่อไปข้างหน้า แต่หากมีอาการที่จัดว่าเป็นโรคซึมเศร้าต่างๆดังกล่าวไป ควรไปพบจิตแพทย์เพื่อประเมินอาการเพิ่มเติม